पाठ 21
प्रकाशात चाला
शिक्षक मार्गदर्शिका  ·  आनंदाची बातमी रविवार शाळा पाठ
	चित्रे
	25, 26

	उद्देश
	सैतानाला वाटते की आपण अंधारात चालावे, पण देवाचा पवित्र आत्मा ख्रिस्ती माणसाला प्रकाशात चालण्यास समर्थ करतो हे शिकवणे.

	शिक्षकाची तयारी
	हा पाठ तयार करताना प्रकाशात चालत राहण्यासाठी आणि येशूमधील देवाच्या प्रेमाचे विश्वासू साक्षी होण्यासाठी देवाला मदत मागा. मग इफिसकरांस 5:8-20, यहोशवा 7, लूक 19:1-10 आणि पाठ योजना वाचा व अभ्यासा

	पाठांतर वचन
	इफिसकरांस 5:8
तुम्ही प्रकाशाचे असलेल्या लोकांसारखे जगले पाहिजे.



पाठ योजना
प्रस्तावना
रविवार शाळेपूर्वी दोन मोठ्या मुलांना मदतीसाठी सांगा आणि त्यांनी काय करायचे ते समजावून सांगा. पाठाच्या सुरुवातीला पहिल्या मुलाला खोलीच्या एका बाजूकडून दुसऱ्या बाजूकडे चालायला सांगा. तिथे एक टेबल आणि एक खुर्ची ठेवा म्हणजे त्याला त्यांच्याभोवतीने चालावे लागेल. दुसऱ्या मुलाला तेच करायला सांगा पण त्याने डोळे झाकले पाहिजेत. वर्गाला विचारा की कोण अधिक सहज आणि पटकन चालले. उत्तर - पहिला, कारण त्याला तो कुठे जात आहे ते दिसत होते. तो प्रकाशात चालला.
पाठाचे मुख्य मुद्दे
	1.मुलांना चित्र 26 दाखवा. दोन्ही चित्रांविषयी बोला. पहिले चित्र: पहिल्या चित्रातील माणूस काय करत आहे? तो अंधारात रस्त्यावरून चालत आहे. रस्ता खराब आहे. तो खड्ड्यांत पडतो. तो घाबरलेला आहे. दुसरे चित्र: दुसऱ्या चित्रातील माणूस काय करत आहे? तो प्रकाशात रस्त्यावरून चालत आहे. रस्ता चांगला आहे. तो आनंदी आहे. एक माणूस अंधारात आहे आणि दुसरा प्रकाशात या मुद्द्यावर भर द्या.
	2.चित्र 25 कडे परत पाहा. येशूच्या अनुयायांना मदत करायला कोण आले? येशूने त्यांना मदत करण्यासाठी देवाचा पवित्र आत्मा पाठवला. पवित्र आत्मा आपल्याला देवाला खूश करण्यास मदत करतो. हे प्रकाशात चालण्यासारखे आहे. पण सैतान आपल्याला अंधारात चालायला लावण्याचा प्रयत्न करतो. तो आपल्याला येशूला अनुसरण्यापासून थांबवण्याचा प्रयत्न करतो.
	3.आखान नावाचा एक सैनिक होता. तो यरीहो नावाच्या मोठ्या उंच भिंती असलेल्या शहराविरुद्धच्या लढाईत लढला. देव म्हणाला होता की यरीहोच्या भिंती कोसळतील. कोणत्याही सैनिकाने शहरातून काहीही घ्यायचे नव्हते. आखानाने काय घेतले आणि आपल्या तंबूत लपवले त्याची गोष्ट सांगा. यहोशवा 7:21. आखान आणि इस्राएली लोक पुढची लढाई लढले तेव्हा ते जिंकले नाहीत कारण आखानाने देवाची आज्ञा मोडली होती. त्याने चोरी केली. तो अंधारात चालत होता. त्याला शिक्षा झाली. तो चित्र 26 मधील पहिल्या माणसासारखा होता. त्याने सैतानाला अनुसरले.
	4.जक्कयाची गोष्ट सांगा, लूक 19. जक्कय सरकारसाठी काम करत होता. तो अनेकदा लोकांकडून पैसे चोरत असे. एके दिवशी त्याने ऐकले की येशू त्याच्या गावात येत आहे. तो ठेंगणा होता म्हणून येशूला पाहण्यासाठी तो झाडावर चढला. येशू झाडाखाली थांबला. त्याला जक्कयाच्या घरी यायचे होते. जक्कय येशूला भेटला तेव्हा त्याला त्याला अनुसरायचे होते. त्याला येशूच्या प्रकाशात चालायचे होते. जक्कय म्हणाला की त्याने जे पैसे चोरले असतील ते तो 4 पट परत करेल. एक उदाहरण द्या (जर त्याने ₹10 चोरले असतील तर तो ₹40 परत देईल).
उजळणी
पाठ थोडक्यात पुन्हा सांगा आणि अंधारात चालणे (जाणूनबुजून पाप करणे आणि देवाच्या वचनाची अवज्ञा करणे) आणि ख्रिस्ताच्या आणि पवित्र आत्म्याच्या प्रकाशात चालणे यातील फरकावर भर द्या.
पाठांतर वचन शिकवा
आपला प्रतिसाद
आज घरातील जीवनातून अंधारात चालण्याचे आणि प्रकाशात चालण्याचे उदाहरण द्या. मुलांनाही तुम्हांला उदाहरणे द्यायला लावा. उदाहरणार्थ, उलट उत्तर देण्याऐवजी किंवा सांगितलेले करण्यास नकार देण्याऐवजी घरातील कामात मदत करणे. पवित्र आत्मा आपल्याला प्रकाशात चालण्यास मदत करतो.

